**RNDr. PETER MATU**

peter\_bcman008@yahoo.com

**CHRONICKÝ PRÍPAD:**

57 ročná pani prichádza s viacerými chronickými ťažkosťami. Žije vo Veľkej Británii. Má niekoľko chronických problémov: gastro-ezofageálny reflux, chronickú pankreatitídu, artritídu, stukovatenú pečeň, Bakerovu cystu (zatvrdnutú cystu za kolenom).

Hlavným a najväčším problémom je však chronický herpes v oblasti genitálií a sakrálnej oblasti chrbta, vulvodýnia s pálivými bolesťami a tiež dlhé roky trvajúce depresívne stavy charakterizované hlbokým smútkom. Keď mi o tom herpese rozprávala, tak sa veľmi rozplakala, pretože sa za to hanbí. Veľmi jej to ovplyvnilo manželstvo a sexuálny život. Kvôli herpesu užíva antivirotikum Acyclovir. Bolesti z herpesu sú veľmi intenzívne. Herpes ju trýzni už 35 rokov a cíti sa byť kvôli nemu špinavá, hnusí sa sama sebe. Najradšej by sa kvôli tomu zabila, cíti sa byť kvôli tomu nehodná a bezcenná. Predtým, než sa ku mne objednala, dvakrát si u mňa rezervovala bezplatný 15minútový video-hovor, aby sa presvedčila, či mi o tomto svojom probléme naozaj môže povedať a zdôveriť sa mi. Nikdy predtým to žiadny z mojich klientov neurobil.

Na depresie užíva Amitriptyline - antidepresívum, aby vedela zaspať. Taktiež užíva Diazepam kvôli úzkosti z budúcnosti.

Spýtal som sa na detstvo a život. Pochádza z dvojičiek. Má o päť minút mladšiu sestru - dvojičku. Obe si adoptovala jedna rodina, keď mali 6 týždňov. Žilo sa im tam ťažko. Chýbala láska, emócie boli potláčané, nedávali sa najavo. Cítila veľkú samotu a hlad po láske. Jej vzťah s matkou bol mimoriadne ťažký a problematický. Kvôli matke odišla z domu, keď mala 16 rokov. Bolo to s ňou na nevydržanie. Otca mala rada. Výchova bola prísna vo viktoriánskom duchu. Otec ich aj bil. Rodičia spolu nevychádzali dobre. Neskôr otec matku opustil a našiel si inú ženu. Matka sa vtedy zmenila na monštrum, nedalo sa s ňou vydržať. Preto chcela čo najskôr odísť z domu.

Sexuálne začala žiť, keď mala 13 rokov. Neskôr spávala s viacerými mužmi, vrátane krátkodobých známostí na jednu noc. V tom čase sa po prvý raz objavil herpes (vo veku 22 rokov). Teraz si už uvedomuje, že kvôli matke sa cítila ako nehodné špinavé dievča, ktoré nevie čo je láska a že to robila kvôli nízkemu sebavedomiu a pocitu bezcennosti a nehodnosti. Holdovala alkoholu, prepadla alkoholizmu. Zachránila ju skupina Anonymní alkoholici, ku ktorej sa pridala. Inak by skončila zle. Cíti sa vnútorne veľmi zranená. Roky chodievala na psychoterapiu, ale nepomohlo jej to.

Zdôverila sa, že muža si vzala za manžela kvôli peniazom a finančnej stabilite. Nemiluje ho, nemá s ním žiadne hlbšie spojenie. Hovorí, že je to celkom dobrý človek, ale nič k nemu necíti. Sú spolu len z praktických dôvodov.

Väčšinu života podnikala, mala malý obchod s koreninami. Darilo sa jej.

Je introvertná, rada pomáha druhým. Je veľmi zodpovedná. Citlivo vníma to, čo si o nej ľudia myslia. Ľahko sa zahanbí. Je veľmi lojálna. Prirovnala sa k nejakému stromu. Najviac ju v živote ovplyvnil otec, ktorého mala rada. Vzal si nesprávnu ženu, nevie pochopiť ako mohol tak dlho mlčky trpieť a znášať všetku tú negativitu zo strany mamy.

Sen: o žene, ktorej rastú huby v oblasti bedier.

Má veľkú chuť na slané, ocot, chipsy.

REAKCIA:

1. *Kontrola po piatich týždňoch.*

Po lieku sa objavilo začervenanie - fľaky na koži po tele. Zhoršila sa jej nálada, bola rozčúlená, nahromadil sa v nej hnev. Tieto príznaky postupne opadli. Intenzita príznakov herpesu sa výrazne znížila, mala len pár atakov. Na iných úrovniach výrazné zlepšenie nenastalo. Ako ďalej? Liekom som si bol pomerne istý a aj keď ešte nenastalo výraznejšie zlepšenie, rozhodol som sa čakať.

Predpis: 0.

1. *Kontrola po ďalších piatich týždňoch.*

Po 35-tich rokoch sa jej podarilo zbaviť sa liekov proti herpesu. Nemala žiadny atak. Má viac energie. Lepšie spí. Je sebavedomejšia, viac si verí. Celkovo sa cíti lepšie. Je menej vystrašená a cíti sa bezpečnejšie. Menej sa zaujíma o to, čo o nej ľudia hovoria a čo si o nej myslia. Zmizla jej cysta spoza kolena! Už neužíva antidepresíva. Len občas si ešte dá liek na reflux.

Predpis: 0.

1. *Kontrola po dvoch mesiacoch.*

Dlhé desaťročia trvajúci smútok sa stratil. Sebalútosť ustúpila. Mala dva slabé ataky herpesu. Kontaktovala ma a odporučil som jej použiť nízku potenciu vo vode lieku, ktorý som jej pôvodne predpísal. Herpes sa rýchlo stratil.

V októbri 2022 je bez antivirotík a antidepresív.   
Pretože bola veľmi spokojná s liečbou, poslala za mnou svoju o päť minút mladšiu sestru. Keď som si prečítal jej úvodný vstupný formulár ku konzultácii, zostal som v nemom úžase. Jej hlavným problémom je vaginálny herpes, afty a hlboké depresie s úzkosťami. Na oboje užíva lieky - antivirotiká a antidepresíva. Laura je podobne ako jej staršia sestra bývalá alkoholička, navyše bola aj drogovo závislá (kokaín, marihuana, lieky). V trinástich rokoch bola znásilnená. Miluje more. Pri mori sa cíti lepšie. V noci sa budí okolo 3. – 4. hodiny ráno. Hádajte, aký liek som pre ňu vybral?

**AKÚTNY PRÍPAD:**

40-ročná žena s akútnou pankreatitídou. Bolesti sú veľmi intenzívne, pálivé a pichavé. Má aj kŕče. Už aj v minulosti mala problémy s pankreasom. Bolí ju v oblasti pankreasu a žalúdka. Na ultrazvuku jej zistili, že zapálené má aj časti čriev a dvanástornik. V noci nedokáže kvôli bolestiam spať. Je veľmi nervózna a nepokojná aj po telesnej stránke. Veľmi sa bojí o svoje zdravie (až extrémne). Má strach, že sa zo svojich chorôb nedostane. Zaujímavé je, že jazyk má celý biely (biely povlak), páli a bolí ju jazyk. Má kovovú chuť v ústach.

Nájdite rubriky a navrhnite liek.